በቦታው በዕለቱ በክብር እንግድነት የተገኙት አቶ ውብሸት ወርቅአለማው የ2007 ዓ.ም. እና 2008 ዓ.ም. የብሔራዊ የደም አገልግሎት የክብር አምባሳደር ደም መለገስ ክቡር ነው ካሉ በኋላ ለዚህ ክቡር ዓላማ ሚድሮክ ቴክኖሎጂ ግሩፕ ግንባር ቀደም ተሣታፊ በመሆኑና ዶ/ር አረጋ ይርዳውም ለቀረበላቸው ጥሪ ፈጣን ምላሽ በመስጠታቸው ሊመሰገኑ ይገባል ብለዋል፡፡ ይህንኑም አርአያ ሌሎች ሊከተሉት የሚገባ መሆኑን ጠቅሰው የሠራተኛውንም ተነሳሽነት አድንቀዋል፡፡ በመጨረሻም ከደም ልገሣ የበለጠ ምንም ነገር አለመኖሩንና በስማቸውም ከ2007-2008 ዓ.ም. የደም ልገሳውን የመሰብሰቡ ሂደት ተጠናክሮ በመቀጠል ላይ መሆኑን በማውሳት ‹‹ውብሸትን እወድሀለው የሚል ወገን ሁሉ ደም በመለገስ ፍቅሩን እንደሚገልፅልኝ እተማመናለሁ›› ብለዋል፡፡
